AfriForum behou kontak met Suid-Afrikaners in die buiteland - Wêreldwyd
AfriForum behou kontak met Suid-Afrikaners in die buiteland
deur Sue-Ann de Wet | Jun 19, 2019 | Blitsnuus, Nuus
AfriForum se Wêreldwyd-veldtog bied reeds die afgelope ses jaar ’n aanlyn tuiste vir Suid-Afrikaners wat hulleself in die buiteland gevestig het.
Vandag is emigrasie ’n harde werklikheid en Wêreldwyd hou dit ’n oop gesprek. Emigrasie bied uitdagings en daar is redes waarom mense besluit om te emigreer.
Hier is vyf redes waarom Wêreldwyd reeds die tuiste van derduisende Suid-Afrikaanse ekspats is:
Kundige advies vir ekspats
Gratis advies oor burgerskapaangeleenthede is onder meer beskikbaar deur ’n plaaslike netwerk van kundiges. Dikwels verloor Suid-Afrikaners hul burgerskap onwetend wanneer hulle burgerskap in die buiteland aanvaar sonder om eers vir die behoud van hul Suid-Afrikaanse burgerskap aansoek te doen, en soms doen hulle willens en wetens daarvan afstand. Die latere gevolge hiervan besef hulle nie altyd nie.
Behou só kontak
Gereelde skakeling deur middel van ’n nuusbrief, sosiale media en ’n webtuiste. Die webtuiste help mense om op hoogte te bly van nuusgebeure in Suid-Afrika. Dit is belangrik dat ekspats betrokke bly en op hoogte van sake in Suid-Afrika is. Kom kuier saam met die nagenoeg 500 000 mense wat deur Wêreldwyd se Facebook-blad bereik word.
Doen jou inkopies met ons Wêreldgids
Wêreldwyd se Wêreldgids is enig in sy soort waar jy eg Suid-Afrikaanse inkopies in jóú omgewing kan doen. Hulp met finansiering, emigrasie, Afrikaanse prokureurs, rekenmeesters en dokters, restaurante en nog meer is beskikbaar. Daar is reeds meer as 400 ondernemings en kontakpunte op die Wêreldgids gelys.
Vergeet van eensaamheid in die vreemde, want met dié gids kan jy in ’n japtrap ander Suid-Afrikaners ontmoet én hul ondernemings ondersteun. Dink net watter verligting dit moet wees om in Australië met jou huisdokter in Afrikaans te kan praat.
Marisa Haasbroek, wat in die VSA woon, se Afrikaanse onderneming is een van dié wat op die gids gelys is. Sy het Afrikaanse aanlyn kursusse geskep oor Afrikaanse taalleer en hoe om in Afrikaans te skryf. “Die voorreg om steeds in Afrikaans te mag werk, maak my kinderlik gelukkig. Nou nog spring my hart in my keel as ’n stem doer uit Afrika uit my rekenaar opklink en dis ’n stem wat harde r’e en g’s sê en twee keer ‘nie’ gebruik en sinne met ‘ja-nee’ begin.”
Kuier saam in Afrikaans
Wêreldwyd ondersteun byeenkomste in die buiteland en tree vanjaar weer as hoofborg op vir die Afrikaans is Lekker 2019-toer in Kanada, Australië en Nieu-Seeland. Tydens Augustusmaand gaan Wêreldwyd betrokke wees by ’n Suid-Afrikaanse byeenkoms nl. die Texas-potjie in Houston. Dit is vir ons belangrik dat Suid-Afrikaners in die buiteland informeel kan saamkom en steeds hul kultuur vier. By dié byeenkomste wil hulle net saamkuier in hul eie taal met hul eie mense en ook nog sommer net nostalgies raak soos wat gemeenskappe in die buiteland doen.
Sommige van die mees welvarende lande in die wêreld, soos byvoorbeeld China en Duitsland, is dié wat hul emigrante ook koester. Ons regering vervreem dikwels Suid-Afrikaanse emigrante, soos gesien met die belastingwetsontwerp.
Ons mense in die buiteland is ons beste ambassadeurs en moet gehelp word om hul identiteit te behou. Hulle is ons familie, vriende en ambassadeurs en ons kan nie bekostig om hulle te verloor nie.
Steun uit die buiteland
Soos in die verlede het Wêreldwyd weer eens vanjaar ekspats op hoogte gehou van sake rakende die Suid-Afrikaanse nasionale verkiesing. Inligting oor hoe om in die buiteland te stem, asook watter dokumente nodig was om te kwalifiseer om te stem is deurgegee.
Daar was 29 000 geregistreerde Suid-Afrikaanse kiesers, waarvan 5 920 in Londen gestem het. Daar was selfs Suid-Afrikaners in die VSA wat vyf ure lank na Chicago gery het om hul stem uit te bring.
Een ding is vir seker – as die stand van Suid-Afrika se politieke en veiligheidsomgewing anders was, sou veel minder Suid-Afrikaners groener weivelde gaan soek het. Suid-Afrika is nie altyd rooskleurig nie. Elke land moet sy kruis dra, maar om deel te wees van ’n grenslose gemeenskap bly van onskatbare waarde.